2017 lewer al ongeveer 380 plaasaanvalle en 80 plaasmoorde op | SAUK.co.za - Nuus.info
ŉ Man is Saterdag deur vier gewapende aanvallers op ŉ plaas in die Lydenburg-omgewing in Mpumalanga oorval.
Ian Cameron, hoof van gemeenskapsveiligheid by AfriForum, het gesê die man is met stokke aangerand, maar het nie ernstige beserings opgedoen nie. Volgens Cameron het die aanvallers in die man se wit Toyota-enkelkajuitbakkie gevlug.
ŉ Soektog na die aanvallers is van stapel gestuur en plaaslike veiligheidspanne het saam met die polisie gewerk om die verdagtes na te spoor. Volgens Cameron is een verdagte vasgetrek en die gesteelde voertuig teruggevind.
Kol. Mtsholi Bhembe, woordvoerder van die polisie, het aan Maroela Media bevestig dat daar ŉ plaasaanval in die omgewing was, maar hy kon nie onmiddellik meer inligting verskaf nie. Maroela Media wag op terugvoer.
Die aanval kom op dieselfde dag wat sowat 1 500 optoggangers na die Uniegebou in Pretoria opgeruk het uit protes teen plaasmoorde. Saterdagoggend is nog ŉ man wreed op ŉ plaas in die Alexandria-omgewing in die Oos-Kaap aangerand. Riaan Scheepers is tans in ŉ ernstige toestand in ŉ hospitaal in Port Elizabeth ná die aanval.
Volgens Cameron was daar tot dusver in 2017 al ongeveer 380 plaasaanvalle en 80 plaasmoorde.
« Tienerseuns vas ná plaasaanval in Mooirivier-omgewing in KZN
Geen murg in pype van DA – eis vir beskerming na lede dreigemente ontvang »